Chebakana Jesús‑ni udá lenkane lheꞌe lisi Caifás‑ni nna bisin lenkane lheꞌe guskadu ata do nu rinnabia ge Roma‑ni.
Ttaka kumu chiba daa tsani nuha,
laxkala ka nu lo ge ka benne Israel‑ni labí utaꞌakana lheꞌe guskaduha kini ka itsigakana arlo Tata Do Yebáha ganna gaꞌakana ata seꞌe ka nu labí ankakana benne Israel.
Kumu ganna itsigakana,
laꞌania nna labíru aka gokana irse nu tekinna láni irse ge laní Pascua.
Nianna tti biria Pilato‑ni ata seꞌekanaha nna rana kana:
―¿Bí ge nuní rusiale iki nubiyú‑ni?
Lakana nna bekabikana geni,
rákana na:
―Gannala ttixka abittuba ankana ttu nu ruin satsa,
laꞌania nna abittula bisia lentu na arlolu ganna ttixka.
Pilato‑ni nna rana kana:
―Lebiꞌiba gwaleche na nna gwaluinba elhuxtisi geni attiba ra lo bia bennabi gele‑na.
Ka nu loni ge ka benne Israel‑ni nna rákana:
―Riꞌitu labí gaꞌanna uttitu ttu benne.
Aníha uka kini gwado tisa ge nu unne Jesús‑ni tti utixxiꞌabie gaxasina gattie.
Nianna tti bedetaꞌa Pilato‑ni attu libe lheꞌe guskaduha nna uxina Jesús‑ni nna rane:
―¿Si lu ankalu nu rinnabia ge ka benne Israel‑ni?
Jesús‑ni nna bekabie geni ree:
―¿Si nu anka gelu nuná ralu aná ak?
O,
¿nu subiba utixxiꞌenna lu kia ak?
Pilato‑ni nna bekabina gee,
rana:
―Ki gwa yúbalu laa benne Israel‑ga neti nna ralu aná.
Ka benne lheꞌesi gelu‑naba lhe ka nu loni ge ka bixxudi‑naba betegaꞌakana lu lasi náya.
¿Bí benlu?
Jesús‑ni nna bekabie ree:
―Yiesi lo yu‑ni labí ankana ata innabiaya.
Gannala ttixka innabiaya yiesi lo yu‑ni,
laꞌania nna ka benne danalhake netiha gwa bitilhalake kini abittu bedaxxu ka nu Israel‑ni neti,
ttaka labí yiesi lo yu‑ni innabiaya.
Nianna ra Pilato‑nie:
―Nianna,
¿si lu ankalu nu rinnabia?
Jesús‑ni nna bekabie,
ree:
―Luba ra deki neti ankaa nu rinnabia xa.
Neti ki de nuha‑la ulia lhe de nuha‑la daya yiesi lo yu‑ni kini kixxiꞌaya ge nu anka gwalí.
Iyába ka nu gwa ria lekani ge nu anka gwalí,
gwa rudoba nagakani ge nu rinnea.
Pilato‑ni nna rane:
―¿Bí nuha nu anka gwalí?
Nuha‑ba ra Pilato‑ni nna tti bederiana attu libe ata seꞌe ka nu Israel‑ni nna rana kana:
―Labí raxxakaa bixa tulha ben nuní.
Ttaka kumu lebiꞌi chi labinle kua risiaba laní Pascua teeki odiláya ttu nu tee lisiyya,
nnanna gwalinná:
¿si gwa raka lele odiláya nu anka nu rinnabia gele‑ni?
Ttaka iyábakana bedebesiꞌakana attu libe,
rákana:
―¡Koꞌo!
¡Labí olhálu nuná!
¡Barrabás‑nala bolhá!
Barrabás‑ni ukana ttu nu runi ubana.